Julie Brodtkorb

Julie Margrethe Brodtkorb (født 1974) er en norsk næringslivsleder og tidligere politiker (H). Fra mai 2017 er hun administrerende direktør i Maskinentreprenørenes forbund. Hun er også leder av representantskapet i Norges Bank og var leder i Kringkastingsrådet 2018–2021. 

 Bakgrunn og virke 
Hun vokste opp på Singsaker i Trondheim som datter av gynekolog Christian Johannes Brodtkorb og tannlege Brit Brodtkorb (født Lea). Hennes oldefar på farssiden var lege og direktør ved E.C. Dahls fødestiftelse Christian Johannes Brodtkorb.

Brodtkorb gikk Trondheim katedralskole og er utdannet siviløkonom fra Norges handelshøyskole fra 1999. Hun var praktikant i Geelmuyden Kiese fra 1999 til 2001 og markedssjef i bredbåndsselskapet Utfors i 2001.

Hun ble med i Unge Høyre mens hun ennå bodde i Trondheim. I 2001 ble hun ansatt i Høyres stortingssekretariat, først som nærings- og finanspolitisk rådgiver, senere som sekretariatets nestleder, og fra 2007 til 2009 som kommunikasjonssjef. Hun var også Erna Solbergs stabssjef og personlige rådgiver.

Fra 2011 til 2013 var Brodtkorb administrerende direktør i kommunikasjonsbyrået JKL i Oslo.

Fra 2010 til 2016 var Brodtkorb leder i Høyres Kvinneforum og medlem av Høyres arbeidsutvalg. Hun var innvalgt i Oslo bystyre fra 2011 til 2015. Hun var statssekretær for statsminister Erna Solberg og stabssjef ved Statsministerens kontor fra oktober 2013 til april 2017.regjeringen.no Statssekretær Julie Margrethe Brodtkorb (H) 

Fra mai 2017 er Julie Brodtkorb administrerende direktør i Maskinentreprenørenes forbund.Hilde Lundgård: Julie Brodtkorp - Portrettintervju i Aftenposten/Lørdag 2. mai 2020 

I desember 2017 ble Brodtkorb leder av representantskapet i Norges Bank. Hun var oppnevnt av regjeringen som leder av Kringkastingsrådet for perioden 2018–2021.

 Referanser 

 Eksterne lenker 



Kategori:Statssekretærer i Regjeringen Solberg
Kategori:Statssekretærer fra Høyre
Kategori:Høyre-politikere i Oslo
Kategori:Høyre-politikere i Østfold
Kategori:Høyre-politikere i Sør-Trøndelag
Kategori:Norske direktører
Kategori:Norske kommunikasjonsfolk
Kategori:Personer tilknyttet Geelmuyden.Kiese
Kategori:Norske siviløkonomer fra NHH
Kategori:Alumni fra Trondheim katedralskole
Kategori:Personer fra Trondheim kommune